Document ID: 32012D0097

DEĊIŻJONI TAL-KUNSILL 2012/97/PESK
tas-17 ta’ Frar 2012
li temenda d-Deċiżjoni 2011/101/PESK dwar miżuri restrittivi kontra ż-Żimbabwe
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea u b’mod partikolari l-Artikolu 29 tiegħu,
Billi:
(1)
Fil-15 ta’ Frar 2011, il-Kunsill adotta d-Deċiżjoni 2011/101/PESK dwar miżuri restrittivi kontra ż-Żimbabwe (1).
(2)
Abbażi ta’ rieżami tad-Deċiżjoni 2011/101/PESK, il-miżuri restrittivi għandhom jiġġeddu sal-20 ta’ Frar 2013.
(3)
Madankollu, ma għadux meħtieġ li ċerti persuni u entitajiet jinżammu fil-lista ta’ persuni u entitajiet li għalihom japplikaw il-miżuri restrittivi previsti fid-Deċiżjoni 2011/101/PESK.
(4)
Sabiex jiġi ffaċilitat aktar id-djalogu bejn l-UE u l-Gvern taż-Żimbabwe, il-projbizzjoni fuq l-ivvjaġġar imposta fuq iż-żewġ membri tat-tim ta’ riimpenn tal-Gvern taż-Żimbabwe elenkati taħt id-Deċiżjoni 2011/101/PESK għandhom jiġu sospiżi.
(5)
L-informazzjoni relatata ma’ ċerti persuni u entitajiet inklużi fuq il-lista fl-Anness għad-Deċiżjoni 2011/101/PESK għandha tiġi aġġornata,
ADOTTA DIN ID-DEĊIŻJONI:
Artikolu 1
Id-Deċiżjoni tal-Kunsill 2011/101/PESK hija b’dan emendata kif ġej:
(1)
L-Artikolu 10 jinbidel b’dan li ġej:
“Artikolu 10
1. Din id-Deċiżjoni għandha tidħol fis-seħħ fid-data tal-adozzjoni tagħha.
2. Din id-Deċiżjoni għandha tapplika sal-20 ta’ Frar 2013.
3. Il-miżuri msemmijin fl-Artikolu 4(1), safejn japplikaw għal persuni elenkati fl-Anness II, għandhom jiġu sospiżi sal-20 ta’ Frar 2013.
4. Din id-Deċiżjoni għandha tinżamm taħt reviżjoni kostanti u għandha tiġġedded, jew tiġi emendata kif adatt, jekk il-Kunsill iqis li l-għanijiet tagħha ma ntlaħqux.”;
(2)
L-Anness għad-Deċiżjoni 2011/101/PESK għandu jiġi sostitwit bit-test li jinsab fl-Anness I għal din id-Deċiżjoni u terminu “Anness” għandu jiġi mibdul f’“Anness I” tul id-Deċiżjoni 2011/101/PESK;
(3)
L-Anness II għal din id-Deċiżjoni għandu jiżdied bħala l-Anness II għad-Deċiżjoni 2011/101/PESK.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, is-17 ta’ Frar 2012.

Labels: 18
5
11